Rat u Vendéeu
<s>Pobuna u Vandeji je ustanak od 1793. do 1796. godine protiv republikanske vlasti za vreme Francuske revolucije.</s><s>Poznata je pod različitim nazivima: Rat u Vandeji, Pobuna u Vandeji, Ustanak u Vandeji.</s><s>Vandeja je oblast na zapadnoj obali Francuske.</s><s>Tu se dogodila najveća pobuna (kontrarevolucija) protiv nove republike.</s><s>Bio je to najveći građanski rat u Francuskoj toga doba, u kome je ubijeno između 40.000 i 250.000 stanovnika Vandeje.</s>

<s>Uvod</s>

<s>Klasne razlike nisu bile tako velike u Vandeji, kao u ostalim krajevima Francuske.</s><s>Izgleda da u seljačkoj Vandeji lokalno plemstvo nije bilo tako omraženo kao u drugim krajevima Francuske.</s><s>Konflikti, koji su bili pokretačka snaga Francuske revolucije bili su u Vandeji oslabljeni jakom privrženošću katoličkoj crkvi.</s><s>Nakon početka revolucije 1789. seljaci su osetili da se njihov položaj pogoršao pa su izbili nemiri već 1791. i 1792.</s><s>Inače ustanak je potaknut i dodatnim razlozima.</s><s>Jedan od njih je bio zakon po kojima su se crkvi oduzimali posedi i raspuštali manastiri i sveštenici su morali iskazati lojalnost novoj vlasti.</s><s>Drugi važan dekret je bio dekret o regrutovanju 1793. godine.</s><s>Gotovo svi sveštenici Vandeje su odbili da se zakunu na lojalnost novoj vlasti.</s><s>Zbog toga je Komitet javne bezbednosti poslao sveštenike odane revoluciji, koji su bili omraženi u narodu.</s><s>Ostali sveštenici su proglasili da su ceremonije i molitve nametnutih sveštenika bez ikakve vrednosti.</s>

<s>Izbijanje pobune</s>

<s>Narod se pobunio 7. marta 1793. protiv kako su oni videli nepravdi Republike.</s><s>Pobune zbog regrutovanja izbile su u drugim krajevima Francuske nakon avgusta 1793.</s><s>U Bretanji je mnogo veća pobuna odmah ugušena, jer je bilo dovoljno vojske.</s><s>U Vandeji odmah na početku pobune nije bilo dovoljno vojske da uguši pobunu.</s>

<s>Nakon početka ustanka, bilo je spontanih i nekoordiniranih pobuna od 10. do 13. marta u mnogim gradovima i selima.</s><s>Masa je napadala i ubijala predstavnike Republike.</s><s>U Mašekulu je masa 11. marta na ulici pretukla i izbola do smrti 40 ljudi.</s><s>Uhapsili su preostalih 400 predstavnika Republike.</s><s>Povezali su ih konopcima, naterali da iskopaju jame i pobili ih.</s>

<s>Masa se kretala od manjih do većih naselja naoružana sa oružjem, koje su oduzeli.</s><s>Nekoliko gradova je brzo palo u ruke pobunjenika, koji su bili mnogo puta brojniji od vojnika u republikanskim garnizonima Vandeje.</s><s>Pobunjenici su se onda obratili lokalnom plemstvu tražeći vođstvo.</s><s>Jedni su odbili, a drugi su postali vođe.</s><s>Pojedini sveštenici su isto tako postali deo vođstva.</s>

<s>Za nekoliko nedelja pobunjeničke snage su stvorile značajnu, ali loše opremljenu vojsku zvanu Kraljevska i katolička vojska.</s><s>Imali su pored glavne vojske i 2.000 konjanika i nekoliko topova.</s><s>Pobunjenici su uglavnom dejstvovali u manjim jedinicama gerilskom taktikom.</s><s>Od velikoga značaja je bilo poznavanje lokalnog terena i potpora stanovništva.</s>

<s>Republikanski odgovor</s>

<s>Republika je sakupila i poslala 45.000 vojnika protiv pobunjenika u Vandeji.</s><s>Ta vojska je bila tek regrutovana.</s><s>Bili su slabo obučeni, loše opremljeni i uhranjeni i sa jako niskim moralom za borbu.</s><s>Ta velika sila bila je raspršena po velikom terenu u jedinicama od 50 do 100 ljudi.</s><s>Kontrolu su imali samo nad urbanim sredinama.</s><s>Slabi garnizoni su predstavljali lake mete za pobunjenike.</s>

<s>Prva bitka odigrala se noću 19. marta, kada su pobunjenici zaustavili 2.000 republikanskih vojnika na putu od La Rošela do Nanta.</s><s>Zaustavili su ih severno od Šantonea.</s><s>Nakon šest sati bitke pobunjenicima je stiglo pojačanje, pa su pobedili republikance, koji su se razbežali.</s><s>Pobunjenici su nakon toga napredovali do južno od Nanta.</s><s>Pobunjenici su naneli republikancima težak poraz i 22. marta kod Šalona.</s><s>Tu su zarobili veliku količinu naoružanja i opreme.</s>

<s>Vojna Vandeja je pokrivala područje između Loare i Laja, pokrivajući Vandeju, deo Mena i Loare i deo De Sevra.</s><s>Vandejska vojska je tako osigurala teritoriju.</s><s>Od aprila nadalje pokazala se i slabost vandejske vojske.</s><s>Nedostala je opšta strategija cele vojske, a morala je voditi odbrambeni rat.</s><s>Ipak još uvek je imala uspeha.</s><s>Zauzeli su u maju i junu Tuar i Somir, a i pobedili su u dve bitke.</s><s>Međutim prekretnica je bila duga opsada Nanta.</s>

<s>Poraz</s>

<s>Komitet javne bezbednosti je 1. avgusta izdao naređenje generalu Žanu Batistu Karijeru da se surovo obračuna sa pobunom.</s><s>Republikanska vojska je dobila pojačanja.</s><s>Vandejska vojska je 17. oktobra 1793. doživela prvi ozbiljan poraz.</s><s>Još gore za ustanike je bilo što se njihova vojska pocepala.</s>

<s>U oktobru 1793. glavni deo vandejske vojske pod komandom Anrija de Rošžaklena očekivao je dolazak britanske flote.</s><s>Tih 25.000 vojnika zajedno sa mnogo civila prešli su Loaru i zaputili su se za luku Granvil, gde su očekivali dolazak britanske flote sa izbeglim francuskim plemstvom.</s><s>Kada su stigli u Granvil, nije bilo britanske flote, a grad su opkolili republikanci.</s><s>Za vreme povlačenja brojne isturene kolone bile su lak plen republikanskim snagama.</s><s>Hiljade su stradale tokom povlačenja.</s><s>Osim toga glad i bolesti su pojačavali nevolje.</s><s>Vandejska vojska je bila konačno poražena u poslednjoj odlučujućoj bici kod Savenija 23. decembra 1793. godine.</s>

<s>Posledice</s>

<s>Vlast u Parizu je smatrala da su izdaja i zavera bile odgovorne za poraze republikanaca na početku pobune u Vandeji.</s><s>Pokrenuta je Vladavina terora, koja je bila brutalna u celoj Francuskoj, a u Vandeji je bilo još okrutnije.</s><s>Samo u decembru su pogubili 6.000 zarobljenih.</s><s>Povezali bi grupe zarobljenih i potopili ih na dno Loare.</s><s>Među njima je bilo i 400 dece, koje je komandant Karije mrzio, jer je smatrao da su oni budući pobunjenici.</s>

<s>Od februara 1794, republikanci su započeli sa konačnom pacifikacijom Vandeje.</s><s>Krenuli su u Vandeju u 12 kolona i ne samo da su ubijali preostale pobunjenike, nego sve ljude, koji su im pružali podršku, ali i nevine.</s><s>Dobili su naređenje da sprovode politiku nasilne evakuacije i spržene zemlje.</s><s>Uništeni su posedi, sela, kuće, farme, spaljena polja i šume.</s><s>Postojali su mnogi izveštaji o zločinima i masovnim ubistvima, gde se ubijalo bez obzira na pol ili dob.</s>

<s>Kada je pohod završen u maju 1796. procenjeno je da je ubijeno između 40.000 i 250.000 stanovnika.</s><s>Oblast je imala oko 800.000 stanovnika.</s>

<s>Literatura 
 Secher, Reynald A French Genocide: The Vendee Univ. of Notre Dame Press; (June 2003).</s><s>Fournier, Elie Turreau et les colonnes infernales, ou, L'échec de la violence A. Michel.</s><s>Davies, Norman Europe: A History Oxford University Press; (1996)</s>

<s>Spoljašnje veze</s>

<s>Francuska revolucija
1790-e</s>

